

ประกาศอธิบดีกรมสรรพากร

(ฉบับที่ ๓๔)

**เรื่อง กำหนดหลักเกณฑ์ วิธีการ และเงื่อนไข กรณีหนี้ที่ต้องดำเนินการตามมาตรการสนับสนุน
การรับโอนทรัพย์สินหลักประกันเพื่อชำระหนี้** ตามพระราชกฤษฎีกาออกตามความในประมวลรัษฎากร
 ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔

 อาศัยอำนาจตามความในมาตรา ๔ และมาตรา ๕ แห่งพระราชกฤษฎีกาออกตามความ
ในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ อธิบดีกรมสรรพากรกำหนดหลักเกณฑ์ วิธีการและเงื่อนไข กรณีหนี้ที่ต้องดำเนินการตามมาตรการสนับสนุนการรับโอนทรัพย์สินหลักประกันเพื่อชำระหนี้ตามพระราชกำหนดการให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา ๒๐๑๙ พ.ศ. ๒๕๖๔ ที่ธนาคารแห่งประเทศไทยประกาศกำหนด ดังต่อไปนี้

 ข้อ ๑ ในประกาศนี้

 “สถาบันการเงิน” หมายความว่า ธนาคารพาณิชย์ตามกฎหมายว่าด้วยธุรกิจสถาบันการเงิน และสถาบันการเงินเฉพาะกิจตามกฎหมายว่าด้วยธุรกิจสถาบันการเงินซึ่งประกอบธุรกิจ
ให้สินเชื่อ

 “ลูกหนี้” หมายความว่า ผู้ประกอบธุรกิจซึ่งเป็นลูกหนี้ของสถาบันการเงินและให้หมายความรวมถึงเจ้าของทรัพย์สินอันเป็นหลักประกันการชำระหนี้ของผู้ประกอบธุรกิจซึ่งเป็นลูกหนี้ของสถาบันการเงินนั้นด้วย

 “ลูกหนี้ของสถาบันการเงิน” หมายความว่า ผู้ประกอบธุรกิจซึ่งเป็นลูกหนี้ของสถาบันการเงิน

 “เจ้าของทรัพย์สิน” หมายความว่า เจ้าของทรัพย์สินอันเป็นหลักประกันการชำระหนี้ของ
ผู้ประกอบธุรกิจซึ่งเป็นลูกหนี้ของสถาบันการเงินนั้น

 ข้อ ๒ ให้ลูกหนี้ของสถาบันการเงินได้รับยกเว้นภาษีเงินได้ สำหรับเงินได้ที่ได้รับจากการปลดหนี้ของสถาบันการเงิน ตามมาตรา ๔ แห่งพระราชกฤษฎีกาออกตามความในประมวลรัษฎากร
ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ โดยลูกหนี้ของสถาบันการเงิน เจ้าของทรัพย์สิน
และสถาบันการเงินต้องร่วมกันจัดทำหนังสือรับรองการเข้ามาตรการสนับสนุนการรับโอนทรัพย์สินหลักประกันเพื่อชำระหนี้ตามพระราชกฤษฎีกาออกตามความในประมวลรัษฎากร ว่าด้วยการยกเว้น

รัษฎากร (ฉบับที่ ๗๒๑) พ.ศ. ๒๕๖๔ และให้ลูกหนี้ของสถาบันการเงินแจ้งและส่งมอบหนังสือรับรองดังกล่าวต่ออธิบดีกรมสรรพากรผ่านสรรพากรพื้นที่ในเขตท้องที่ที่ลูกหนี้มีภูมิลำเนาหรือมีสถานประกอบการตั้งอยู่ หรือผ่านผู้อำนวยการกองบริหารภาษีธุรกิจขนาดใหญ่ในกรณีที่ลูกหนี้ของสถาบันการเงินอยู่ในความรับผิดชอบของกองบริหารภาษีธุรกิจขนาดใหญ่ ภายในวันสุดท้ายของปีภาษี
หรือวันสุดท้ายของรอบระยะเวลาบัญชีที่มีการปลดหนี้ แล้วแต่กรณี และให้เก็บรักษาหลักฐาน
หรือเอกสารอื่นใดที่ได้กระทำภายใต้มาตรการสนับสนุนการรับโอนทรัพย์สินหลักประกันเพื่อชำระหนี้ไว้ ณ สถานประกอบการพร้อมให้เจ้าพนักงานประเมินตรวจสอบได้

/ รัษฎากร ...

 ข้อ ๓ ให้ลูกหนี้ของสถาบันการเงินหรือเจ้าของทรัพย์สินได้รับยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สิน การขายสินค้า และสำหรับการกระทำตราสาร ที่ได้กระทำกับสถาบันการเงิน อันเนื่องมาจากการดำเนินการตามมาตรการสนับสนุนการรับโอนทรัพย์สินหลักประกันเพื่อชำระหนี้ภายใต้พระราชกำหนดการให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา ๒๐๑๙ พ.ศ. ๒๕๖๔ ตามมาตรา ๕ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ โดยให้ลูกหนี้ของสถาบันการเงินหรือเจ้าของทรัพย์สินดำเนินการ ดังนี้

 (๑) ให้ลูกหนี้ของสถาบันการเงินหรือเจ้าของทรัพย์สินแจ้งและส่งมอบแบบยืนยันการเข้ามาตรการสนับสนุนการรับโอนทรัพย์สินหลักประกันเพื่อชำระหนี้ซึ่งออกโดยธนาคาร
แห่งประเทศไทยต่อเจ้าพนักงานที่ดินผู้รับจดทะเบียนสิทธิและนิติกรรมในขณะจดทะเบียนสิทธิ
และนิติกรรมตามกฎหมาย

 (๒) ให้ลูกหนี้ของสถาบันการเงิน เจ้าของทรัพย์สิน และสถาบันการเงิน ร่วมกันจัดทำหนังสือรับรองการเข้ามาตรการสนับสนุนการรับโอนทรัพย์สินหลักประกันเพื่อชำระหนี้
ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑)
พ.ศ. ๒๕๖๔ และให้ลูกหนี้ของสถาบันการเงินหรือเจ้าของทรัพย์สินแจ้งและส่งมอบหนังสือรับรองดังกล่าวต่ออธิบดีกรมสรรพากร ผ่านสรรพากรพื้นที่ในเขตท้องที่ที่ลูกหนี้ของสถาบันการเงินหรือเจ้าของทรัพย์สินมีภูมิลำเนาหรือมีสถานประกอบการตั้งอยู่ หรือผ่านผู้อำนวยการกองบริหารภาษีธุรกิจ
ขนาดใหญ่ในกรณีที่ลูกหนี้ของสถาบันการเงินหรือเจ้าของทรัพย์สินอยู่ในความรับผิดชอบของ
กองบริหารภาษีธุรกิจขนาดใหญ่ ภายในวันสุดท้ายของปีภาษีหรือวันสุดท้ายของรอบระยะเวลาบัญชี
ที่มีการโอน แล้วแต่กรณี และให้เก็บรักษาหลักฐานหรือเอกสารอื่นใดที่ได้กระทำภายใต้มาตรการสนับสนุนการรับโอนทรัพย์สินหลักประกันเพื่อชำระหนี้ไว้ ณ สถานประกอบการพร้อมให้เจ้าพนักงานประเมินตรวจสอบได้

 ข้อ ๔ ให้สถาบันการเงินได้รับยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สิน การขายสินค้า และสำหรับการกระทำตราสาร ที่ได้กระทำกับลูกหนี้ของสถาบันการเงินหรือเจ้าของทรัพย์สิน อันเนื่องมาจากการดำเนินการ
ตามมาตรการสนับสนุนการรับโอนทรัพย์สินหลักประกันเพื่อชำระหนี้ภายใต้พระราชกำหนดการให้

ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา ๒๐๑๙ พ.ศ. ๒๕๖๔ ตามมาตรา ๕ แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ โดยสถาบันการเงินต้องดำเนินการดังนี้

/ ความช่วยเหลือ ...

 (๑) ให้สถาบันการเงินแจ้งและส่งมอบแบบยืนยันการเข้ามาตรการสนับสนุนการรับโอนทรัพย์สินหลักประกันเพื่อชำระหนี้ซึ่งออกโดยธนาคารแห่งประเทศไทยต่อเจ้าพนักงานที่ดิน
ผู้รับจดทะเบียนสิทธิและนิติกรรมในขณะจดทะเบียนสิทธิและนิติกรรมตามกฎหมาย

 (๒) ให้สถาบันการเงินจัดทำหนังสือรับรองการโอนทรัพย์สินอันเป็นหลักประกันคืนตามมาตรการสนับสนุนการรับโอนทรัพย์สินหลักประกันเพื่อชำระหนี้ ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ และให้สถาบันการเงินแจ้งและส่งมอบหนังสือรับรองดังกล่าวต่ออธิบดีกรมสรรพากร ผ่านสรรพากรพื้นที่ในเขตท้องที่ที่สถาบันการเงินมีภูมิลำเนาหรือมีสถานประกอบการตั้งอยู่ หรือผ่านผู้อำนวยการกองบริหารภาษีธุรกิจขนาดใหญ่ในกรณีที่สถาบันการเงินอยู่ในความรับผิดชอบของกองบริหารภาษีธุรกิจขนาดใหญ่ ภายในวันสุดท้ายของรอบระยะเวลาบัญชีที่มีการโอน และให้เก็บรักษาหลักฐานหรือเอกสารอื่นใดที่ได้กระทำภายใต้มาตรการสนับสนุนการรับโอนทรัพย์สินหลักประกันเพื่อชำระหนี้ไว้ ณ สถานประกอบการพร้อมให้
เจ้าพนักงานประเมินตรวจสอบได้

 ข้อ ๕ หนังสือรับรองตามข้อ ๒ ข้อ ๓ (๒) และข้อ ๔ (๒) ต้องมีข้อความอย่างน้อยตามแบบที่แนบท้ายประกาศนี้

 ข้อ ๖ ประกาศนี้ให้ใช้บังคับตั้งแต่วันที่ ๑๔ กรกฎาคม พ.ศ. ๒๕๖๔ เป็นต้นไป

 ประกาศ ณ วันที่ ๑๖ กรกฎาคม พ.ศ. ๒๕๖๔

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร